《玉女迎春慢 螺屏》
清代·李符

裁取杉心，攒犀滑、一幅冷光如鉴。细切鹦螺脆片，寸寸丝丝填遍。

峰回波转。巧簇就、水村花艳。鵁鶄飞处，金屑碎铺，添出沙软。

偏宜日影中看，移红换碧，易迷春眼。说甚调铅吮粉，十二巫云休展。

移来深院。合付与、冶妆人玩。小立频窥，误却午窗铁线。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。